P r e d k l a d a c i a   s p r á v a

	Bieloruská strana prostredníctvom svojho Veľvyslanectva iniciovala v r. 1998 uzavretie medzivládnej dohody o spolupráci v oblasti karantény a ochrany rastlín 
so Slovenskou republikou. MP SR podmienilo začatie procesu rokovania o tejto medzinárodnej dohode vládnej povahy fytosanitárnou misiou v Bielorusku, ktorú uskutočnil hlavný raslinolekár MP SR v dňoch 15.-19.2.1999 na Štátnej inšpekcii karantény rastlín Bieloruskej republiky. Výsledkom bolo zistenie, že  fytosanitárna kontrola, ktorá 
sa uskutočňuje na hraničných priechodoch predstavuje európsky štandard, opiera sa 
o základnú diagnostiku a uskutočňuje sa nielen na hraničných priechodoch, ale aj 
v 6 regionálnych strediskách Bieloruska. Okrem zabezpečenia výkonu fytosanitárnej kontroly sa v uvedenom termíne preverila úroveň pravidelných školení inšpektorov, systém certifikácie sadbového materiálu, možnosti vývozu a dovozu rastlín, rastlinných produktov a predmetov, podliehajúcich fytosanitárnej kontrole.
	Počas misie sa uskutočnili aj rokovania k návrhu dohody, ktorý predložila bieloruská strana. Záverom misie bol súhlas s vypracovaním spoločného návrhu predmetnej medzivládnej dohody a začatím expertných rokovaní. Stretnutie zástupcov zúčastnených strán  sa uskutočnilo v Bratislave v auguste 1999. Následne si strany formou korešpondencie vymieňali pripomienky až  do vzájomného súhlasu s textom dohody. Túto sme postúpili 
na medzirezortné pripomienkové konanie, ktoré prebehlo v októbri 2000. Vzhľadom k tomu, 
že z neho vzišlo niekoľko pripomienok, nasledovala ďalšia korešpondencia až do úplného súhlasu s textom.      

	Príležitosťou na podpis dohody bude 6. zasadanie Zmiešanej slovensko-bieloruskej komisie pre obchodno-hospodársku a vedecko-technickú spoluprácu, vytvorenej na základe Dohody medzi vládou SR a vládou Bieloruskej republiky o obchodno-hospodárskej a vedecko-technickej spolupráci, podpísanej vo februári 1994 v Bratislave. Toto zasadanie 
sa uskutoční v dňoch 6.-8. novembra 2001 v Tatranskej Lesnej.

	Predkladaná dohoda nemá vplyv na zamestnanosť, na tvorbu pracovných miest, 
ako ani na štátny rozpočet.